EL Επίσημη Εφημερίδα της Ευρωπαϊκής Ένωσης C 27/17

Περίληψη απόφασης της Επιτροπής

της 3ης Σεπτεμβρίου 2014

σχετικά με διαδικασία βάσει του άρθρου 101 της ΣΛΕΕ και του άρθρου 53 της συμφωνίας για τον ΕΟΧ

(Υπόθεση AT.39574 — Τσιπ έξυπνης κάρτας)

[κοινοποιηθείσα υπό τον αριθμό C(2014) 6250]

(Τα κείμενα στην αγγλική, γαλλική, γερμανική και ολλανδική γλώσσα είναι τα μόνα αυθεντικά)

(2017/C 27/12)

Στις 3 Σεπτεμβρίου 2014, η Επιτροπή εξέδωσε απόφαση σχετικά με διαδικασία βάσει του άρθρου 101 της Συνθήκης για τη λειτουργία της Ευρωπαϊκής Ένωσης. Σύμφωνα με τις διατάξεις του άρθρου 30 του κανονισμού (ΕΚ) αριθ. 1/2003 του Συμβουλίου (1) , η Επιτροπή δημοσιεύει τα ονόματα των ενδιαφερόμενων μερών και το βασικό περιεχόμενο της απόφασης, περιλαμβανομένων ενδεχομένων κυρώσεων που επιβάλλονται, λαμβάνοντας υπόψη το έννομο συμφέρον των επιχειρήσεων για την προστασία του επαγγελματικού τους απορρήτου. Μη εμπιστευτική έκδοση της απόφασης αυτής διατίθεται στον δικτυακό τόπο της Γενικής Διεύθυνσης Ανταγωνισμού, στην ακόλουθη διεύθυνση:

http://ec.europa.eu/competition/antitrust/cases/

1. ΕΙΣΑΓΩΓΗ

Η απόφαση διαπιστώνει παράβαση του άρθρου 101 ΣΛΕΕ και του άρθρου 53 της συμφωνίας ΕΟΧ και επιβάλλει πρόστιμο στις ακόλουθες επιχειρήσεις: Infineon (Infineon Technologies AG), Philips (Koninklijke Philips NV και Philips France SAS), Samsung (Samsung Electronics Co Ltd και Samsung Semiconductor Europe GmbH) και Renesas (Renesas Electronics Corporation και Renesas Electronics Europe Ltd). Η Renesas είναι κοινή επιχείρηση της Hitachi (Hitachi Ltd) και της Mitsubishi (Mitsubishi Electric Corporation). Οι εν λόγω εταιρείες συμμετείχαν σε σύμπραξη όσον αφορά τα τσιπ έξυπνης κάρτας.

Τα τσιπ έξυπνης κάρτας (εφεξής «SCC») χρησιμοποιούνται σε διάφορες εφαρμογές έξυπνης κάρτας, όπως οι κάρτες SIM κινητών τηλεφώνων, οι τραπεζικές κάρτες, οι κάρτες συνδρομητικής τηλεόρασης, οι ταυτότητες, τα βιομετρικά διαβατήρια και οι κάρτες συγκοινωνιών.

2. ΔΙΑΔΙΚΑΣΙΑ

Η υπόθεση ξεκίνησε με αίτηση απαλλαγής από την επιβολή προστίμων που υπέβαλε η Renesas το 2008. Μετά τη διενέργεια ελέγχων, η επιχείρηση, η οποία είχε ασκήσει προσφυγή κατά των Philips και Samsung για τις επιχειρηματικές δραστηριότητές τους στον τομέα των τσιπ έξυπνης κάρτας, υπέβαλε επίσης αίτηση επιεικούς μεταχείρισης και σχετικά ές αποδεικτικά στοιχεία στην Επιτροπή.

Η Επιτροπή κίνησε τη διαδικασία το 2011 και δρομολόγησε διαδικασία διευθέτησης με τη Philips, τη Samsung και τη Renesas. Ωστόσο, οι συνομιλίες διευθέτησης περατώθηκαν το 2012 και, τελικά, κινήθηκε επίσης διαδικασία κατά της Infineon. Κοινοποίηση των αιτιάσεων απεστάλη στη Renesas (και στις μητρικές εταιρείες της Hitachi και Mitsubishi), καθώς και στην Infineon, τη Philips και τη Samsung στις 18 Απριλίου 2013.

Τα μέρη έλαβαν πρόσβαση στον φάκελο και είχαν τη δυνατότητα να αμυνθούν γραπτώς και προφορικώς έναντι της προκαταρκτικής εκτίμησης της Επιτροπής κατά τη διάρκεια ακρόασης που πραγματοποιήθηκε στις 20 Νοεμβρίου 2013. Όλοι οι αποδέκτες της κοινοποίησης των αιτιάσεων συμμετείχαν στην εν λόγω ακρόαση.

Η συμβουλευτική επιτροπή συμπράξεων και δεσποζουσών θέσεων εξέδωσε ευνοϊκή γνώμη την 1η Σεπτεμβρίου 2014 και ο σύμβουλος ακροάσεων εξέδωσε την τελική του έκθεση στις 2 Σεπτεμβρίου 2014, η δε Επιτροπή εξέδωσε την απόφαση στις 3 Σεπτεμβρίου 2014.

3. ΠΡΑΓΜΑΤΙΚΑ ΠΕΡΙΣΤΑΤΙΚΑ

Η απόφαση αφορά σύμπραξη των τεσσάρων κύριων προμηθευτών τσιπ έξυπνης κάρτας (Samsung, Renesas, Infineon και Philips) στον ΕΟΧ μέσω δικτύου διμερών επαφών που πραγματοποιήθηκαν μεταξύ 2003 και 2005. Υπό το πρίσμα της επιθετικής εισόδου στην αγορά της Samsung και της Atmel το 2003, καθώς και της πίεσης που ασκήθηκε στις τιμές από τους δύο κύριους πελάτες Gemplus και Axalto, οι ανταγωνιστικοί προμηθευτές τσιπ έξυπνης κάρτας επέλεξαν να συμπράξουν και να συντονίσουν τη συμπεριφορά τους στην αγορά. Οι τέσσερις εταιρείες συζήτησαν διμερώς σχετικά με συνιστώσες που αφορούν τις τιμές και τον προκαθορισμό των τιμών, όπως η παραγωγική ικανότητα και η χρησιμοποίηση της παραγωγικής ικανότητας, η μελλοντική συμπεριφορά στην αγορά, καθώς και σχετικά με τη διαπραγμάτευση των συμβάσεων έναντι των κοινών πελατών και αντάλλαξαν ευαίσθητες από ανταγωνιστική πλευρά πληροφορίες.

Η σύμπραξη διήρκεσε από τις 24 Σεπτεμβρίου 2003 έως τις 8 Σεπτεμβρίου 2005, αλλά η επιμέρους διάρκεια συμμετοχής κάθε μέρους μπορεί να είναι μικρότερη λόγω μεταγενέστερης εισόδου ή ταχύτερης εξόδου από το εν λόγω δίκτυο διμερών επαφών. Η διάρκεια της παράβασης στο σχέδιο απόφασης είναι 23 μήνες για τις Samsung και Renesas, 18 μήνες για την Infineon και 11 μήνες για τη Philips.

Κάθε αποδέκτης θεωρείται υπεύθυνος αναλόγως του βαθμού ανάμιξής του στις αντιανταγωνιστικές επαφές και συμφωνίες, είτε διότι λαμβάνει μέρος άμεσα, είτε, στην περίπτωση που πρόκειται για μητρική εταιρεία, διότι οι ενέργειες της θυγατρικής της καταλογίζονται σε αυτήν, λόγω της καθοριστικής επιρροής που άσκησε στις θυγατρικές της εταιρείες κατά τη διάρκεια της παράβασης.

Η απόφαση απευθύνεται στις ακόλουθες επιχειρήσεις και οντότητες και για την ακόλουθη επιμέρους διάρκεια: Infineon (Infineon Technologies AG) από τις 24 Σεπτεμβρίου 2003 έως τις 31 Μαρτίου 2005, για τον συντονισμό της με τις Samsung και Renesas· Philips (Koninklijke Philips NV και Philips France SAS) από τις 26 Σεπτεμβρίου 2003 έως τις 9 Σεπτεμβρίου 2004· Renesas (Renesas Electronics Corporation, Renesas Electronics Europe Limited and Hitachi, Ltd. και Mitsubishi Electric Corporation) από τις 7 Οκτωβρίου 2003 έως τις 8 Σεπτεμβρίου 2005· Samsung (Samsung Electronics Co., Ltd. και Samsung Semiconductor Europe GmbH) από τις 24 Σεπτεμβρίου 2003 έως τις 8 Σεπτεμβρίου 2005.

4. ΝΟΜΙΚΗ ΕΚΤΙΜΗΣΗ

Η απόφαση ορίζει ότι οι Renesas, Samsung, Infineon και Philips συμμετείχαν σε ενιαία και διαρκή παράβαση του άρθρου 101 της ΣΛΕΕ και του άρθρου 53 της συμφωνίας ΕΟΧ.

Η παράβαση αφορά την επιχειρηματική δραστηριότητα στον τομέα των τσιπ έξυπνης κάρτας (κάρτες SIM και εκτός SIM) στο σύνολο του ΕΟΧ.

Τα μέρη επιδίωκαν ενιαίο σκοπό που συνίστατο στον περιορισμό και τον έλεγχο των επιπτώσεων που είχαν η επιθετική είσοδος της Samsung στην αγορά και η προς τα κάτω πίεση επί των τιμών που άσκησαν οι δύο κύριοι πελάτες. Τα μέρη υιοθέτησαν επίσης κοινή συμπεριφορά (ίδιο τύπο ανταλλαγών, ίδια εμπλεκόμενα φυσικά πρόσωπα και χρονοδιάγραμμα επαφών που εξηγείται από τον επιχειρηματικό κύκλο και την παρουσία της Samsung στην Ευρώπη). Για τους λόγους αυτούς, μολονότι η παράβαση συνίστατο σε διμερείς επαφές μεταξύ των μερών, οι επαφές αυτές συνιστούν ενιαία και διαρκή παράβαση.

Η Επιτροπή θεωρεί ότι τα έγγραφα που υπέβαλαν διάφοροι αιτούντες επιεική μεταχείριση έχουν επαρκή αποδεικτική αξία, αλλά αποφάσισε να μην χρησιμοποιήσει ένα έγγραφο που προσκόμισε η Samsung σε σχετικά προχωρημένο στάδιο, επειδή προστέθηκε μετάφραση σε αυτό το έγγραφο και οι περιστάσεις της εν λόγω τροποποίησης δεν κατέστη δυνατό να εξηγηθούν επαρκώς.

5. ΠΡΟΣΤΙΜΑ

Κατά τον καθορισμό των προστίμων που πρέπει να επιβληθούν, η απόφαση εφαρμόζει τις κατευθυντήριες γραμμές του 2006 σχετικά με τα πρόστιμα, καθώς και τις διατάξεις της ανακοίνωσης περί επιείκειας του 2006.

Το βασικό ποσό των προστίμων ορίζεται ως αναλογία των πωλήσεων προϊόντων ή υπηρεσιών της επιχείρησης τις οποίες αφορούσε η παράβαση άμεσα ή έμμεσα στον σχετικό γεωγραφικό χώρο και σε συνάρτηση με τη διάρκεια της ατομικής συμμετοχής. Ένα άλλο ποσοστό της αξίας των οικείων πωλήσεων προστίθεται ώστε να αποθαρρύνονται οι επιχειρήσεις από το να υιοθετούν συμπεριφορά σύμπραξης.

Δεν υπάρχουν επιβαρυντικές περιστάσεις, αλλά υπάρχει η διαφοροποίηση του βαθμού εμπλοκής των μεμονωμένων μερών στην παράβαση, η οποία λαμβάνεται υπόψη στο επίπεδο των επιμέρους προστίμων. Στην Infineon χορηγείται μείωση του προστίμου λόγω ελαφρυντικών περιστάσεων. Επιπλέον, όλα τα μέρη τυγχάνουν μείωσης του προστίμου για τη διάρκεια της διαδικασίας, η οποία διήρκεσε έξι έτη και έξι μήνες.

Αποτρεπτικός συντελεστής επιβάλλεται στις Hitachi, Mitsubishi και Samsung, διότι οι επιχειρήσεις αυτές έχουν ιδιαίτερα μεγάλο κύκλο εργασιών πέραν των πωλήσεων προϊόντων ή υπηρεσιών με τα οποία σχετίζεται η παράβαση.

Για τη συνεργασία τους στο πλαίσιο της ανακοίνωσης περί επιείκειας του 2006, η απόφαση χορηγεί απαλλαγή από την επιβολή προστίμου στην Renesas και μείωση κατά 30 % στη Samsung.

Τα πρόστιμα που επιβάλλονται δυνάμει του άρθρου 23 παράγραφος 2 του κανονισμού (ΕΚ) αριθ. 1/2003 είναι τα ακόλουθα:

α) Infineon Technologies AG: 82 874 000 ευρώ·

β) Koninklijke Philips NV και Philips France S.A.S., από κοινού και εις ολόκληρον: 20 148 000 ευρώ·

γ) Hitachi, Ltd., Mitsubishi Electric Corporation, Renesas Electronics Corporation και Renesas Electronics Europe Limited, από κοινού και εις ολόκληρον: 0 ευρώ· Hitachi, Ltd., αποκλειστικά (υπό το πρίσμα του αποτρεπτικού συντελεστή αποτροπής που εφαρμόστηκε): 0 ευρώ· Mitsubishi Electric Corporation, αποκλειστικά (υπό το πρίσμα του αποτρεπτικού συντελεστή αποτροπής που εφαρμόστηκε): 0 ευρώ·

δ) Samsung Electronics Co., Ltd. και Samsung Semiconductor Europe GmbH, από κοινού και εις ολόκληρον: 35 116 000 ευρώ·

(1) ΕΕ L 1 της 4.1.2003, σ. 1.